ROZHODNUTIE KOMISIE
z 1. augusta 2008,
ktorým sa mení a dopĺňa rozhodnutie 2007/27/ES, pokiaľ ide o predĺženie obdobia jeho uplatňovania
[oznámené pod číslom K(2008) 3995]
(Text s významom pre EHP)
(2008/662/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Bulharska a Rumunska,
so zreteľom na Akt o pristúpení Bulharska a Rumunska, a najmä na jeho článok 42,
keďže:
(1)
V rozhodnutí Komisie 2007/27/ES z 22. decembra 2006, ktorým sa prijímajú určité prechodné opatrenia týkajúce sa dodávok surového mlieka do prevádzkarní na spracovanie mlieka a spracovania tohto surového mlieka v Rumunsku v súvislosti s požiadavkami nariadení Európskeho parlamentu a Rady (ES) č. 852/2004 a (ES) č. 853/2004 (1), sa stanovujú zoznamy prevádzkarní na spracovanie mlieka v Rumunsku, ktoré spĺňajú štrukturálne požiadavky nariadenia (ES) č. 852/2004 („prevádzkarne, ktoré spĺňajú požiadavky“) a ktoré majú povolenie prijímať a spracúvať surové mlieko, ktoré nespĺňa požiadavky nariadenia (ES) č. 853/2004 („mlieko, ktoré nespĺňa požiadavky“). Uplatňovanie tohto rozhodnutia sa skončí 30. júna 2008.
(2)
Podiel surového mlieka, ktoré spĺňa hygienické požiadavky stanovené v nariadení (ES) č. 853/2004, dodávaného do prevádzkarní na spracovanie mlieka, ktoré spĺňajú požiadavky, sa v Rumunsku zvýšil. Časť surového kravského mlieka odobraného v Rumunsku však požiadavky stále nespĺňa. Preto je vhodné, aby sa obdobie uplatňovania rozhodnutia 2007/27/ES predĺžilo.
(3)
Rozhodnutie 2007/27/ES by sa preto malo zodpovedajúcim spôsobom zmeniť a doplniť.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
V druhom odseku článku 7 rozhodnutia 2007/27/ES sa dátum „30. júna 2008“ nahrádza dátumom „31. decembra 2009“.
Článok 2
Toto rozhodnutie je určené členským štátom.
V Bruseli 1. augusta 2008